S-80/2008

Mál þetta höfðaði lögreglustjórinn á Snæfellsnesi með ákæru 4. febrúar 2008 á hendur ákærða, S-kk-þgf E-kk-þgf B-kk-þgf, kt. ..., Laufásvegi 11 í Stykkishólmi. Málið var dómtekið 14. mars sama ár.

Í ákæruskjali segir að málið sé höfðað gegn ákærða fyrir þjófnað, ölvunar- og sviptingarakstur, en ákærða er gefið að sök „að hafa að morgni miðvikudagsins 26. desember 2007, ekið Subaru fólksbifreiðinni LG951, sviptur ökurétti og undir áhrifum áfengis, frá Laufásvegi 11 að Ásklifi 3 í Stykkishólmi og að hafa farið þar inn í mannlausa íbúð á neðri hæð og stolið þaðan kassagítar, tölvuskjá, myndbandstæki, diskaspilara, tölvu, kaffivél, örbylgjuofni, tölvuhátalara, verkfærasetti í tösku, tölvulyklaborði, vöfflujárni, brauðrist, borðvigt, hrærivél, símamódemi, kvenskóm, plastskjóðu með snyrtivörum, tveimur þráðlausum heimasímum, 41 geisladisk, 8 umslögum um geisladiska, myndavél og fjórum fjarstýringum, og síðan ekið bifreiðinni sömu leið til baka með þýfið.

Alkóhólmagn í blóðsýni sem tekið var úr ákærða var 1,33 ‰.

Telst þetta varða við 244. gr. almennra hegningarlaga, nr. 19/1940, og 1. mgr. 48. gr. og 1., sbr. 3. mgr. 45. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga nr. 50/1987.“

Málið er einnig höfðað á hendur ákærða með ákæru lögreglustjórans á Snæfellsnesi 26. febrúar 2008. Í því ákæruskjali er ákærða gefinn að sök sviptignarakstur með því „að hafa laugardaginn 9. júní 2007, ekið Opel fólksbifreiðinni MK 738 um Borgarbraut og Aðalgötu í Stykkishólmi, sviptur ökurétti ævilangt.

Telst þetta varða við 1. mgr. 48. gr. sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar. “

Loks er málið höfðað á hendur ákærða með ákæru lögreglustjórans á Snæfellsnesi 11. mars 2008. Í þeirri ákæru er ákærða gefið að sök umferðarlagabrot með því „að hafa að morgni laugardagsins 15. september 2007, ekið Hyundai fólksbifreiðinni KN829 sviptur ökurétti og á 110 km hraða miðað við klukkustund um Vesturlandsveg á vegarkafla við Hagamel í Hvalfjarðarsveit þar sem leyfður hámarkshraði er 90 km á klukkustund.

Telst þetta varða við 2. mgr. 37. gr. og 1. mgr. 48. gr. sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar. “

Ákærði hefur fyrir dómi skýlaust játað að hafa framið öll þau brot sem honum eru gefin að sök í ákærum málsins og er játning hans í öllum atriðum studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála nr. 19/1991. Samkvæmt þessu verður ákærði sakfelldur fyrir brotin, sem réttilega eru færð til refsiákvæða í ákærum.

Samkvæmt sakavottorði nær sakaferill ákærða aftur til ársins 1998 en hann hefur hlotið þrjá dóma og þrívegis gengist undir viðurlög með lögreglustjórasátt og viðurlagaákvörðun vegna brota á almennum hegningarlögum og umferðarlögum. Síðast hlaut ákærði dóm 18. nóvember 2004 fyrir ölvunarakstur og akstur sviptur ökuréttindum. Var refsing ákveðin fangelsi í einn mánuð auk þess sem ákærða var gert að greiða 100.000 króna sekt. Með dóminum var ákærði einnig sviptur ökurétti ævilangt.

Við ákvörðun refsingar er til þess að líta að ákærði þrívegis áður verið fundinn sekur um akstur undir áhrifum áfengis. Að því gættu og að virtum þeim brotum sem ákærði hefur verið sakfelldur fyrir þykir refsing hans hæfilega ákveðin fangelsi í fjóra mánuði.

Þá þykir rétt, svo sem krafist er í ákæru og með vísan til 101. og 102. gr. umferðarlaga nr. 50/1987, að árétta ævilanga ökuréttarsviptingu ákærða.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Ákærði dæmist því til að greiða 68.493 krónur vegna töku blóð- og öndunarsýna og öflunar matsgerðar.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, S-kk-nf Ö-kk-nf B-kk-nf, sæti fangelsi í fjóra mánuði.

Ákærði er sviptur ökurétti ævilangt.

Ákærði greiði 68.493 krónur í sakarkostnað.

B-kk-nf B-kk-nf